**Nadežda Tolokonnikova** (vene keeles Надежда Андреевна Толоконникова; sündinud 7. novembril 1989 Norilskis) on Venemaa aktivist ja punkansambli Pussy Riot liige. 2012 vangistati ta kaheks aastaks punkstiilis palve pärast ("huligaansuse" eest). 23. detsembril 2013 Tolokonnikova amnesteeriti. Tolokonnikova asutas koos Marija Aljohhinaga organisatsiooni vangide kaitseks ("Зона права") .

Amnesty International tunnistas ta südametunnistuse vangiks (*prisoner of conscience*).

Elulugu
-------

Tolokonnikova astus Moskva Riikliku Ülikooli filosoofia erialale. Ta oli kunstigrupi Voina liige ning osales nende esimeses aktsioonis "Ебись за наследника Медвежонка", mis toimus 29. veebruaril 2008 Moskva Bioloogia muuseumis. Aktsioon oli pühendatud presidendivalimistele ja kutsus esile suurt ühiskondlikku vastukaja.

2008. aastal sündis tal laps. Lapse isa on Voina liige Pjotr Verzilov. 

2011. aasta märtsis asutas Tolokonnikova koos Marija Aljohhinaga *punk-rock*'i ansambli Pussy Riot. 19. ja 21. veebruaril 2012 toimus aktsioon "Jumalaema, aja Putin minema", kus Pussy Rioti liikmed laulsid kirikus laulu Vladimir Putini vastu. Tolokonnikova vahistati ja 17. augustil 2012 määras kohus talle kaheaastase vanglakaristuse. Eesti president Toomas Hendrik Ilves nimetas Pussy Rioti liikmete vangistamist nõiajahiks.

Tolokonnikova ja tema grupi kaaslased jätkasid tegutsemist vanglas. 2013. aastal Tolokonnikova amnesteeriti. Tolokonnikova ise kommenteeris oma vabastamist kui poliitilist sammu ning ütles, et amnesteerimine paar kuud enne vangistamise lõppu on naeruväärne ja väljendas lootust, et ka teised poliitilised vangid vabastatakse. 

2014. aasta Sotši olümpiamängude ajal proovisid Pussy Rioti liikmed läbi viia veel ühe Putini-vastase aktsiooni, kuid see ebaõnnestus. Tolokonnikova ja Pussy Riot boikoteerisid olümpiamänge Sotšis.

Edaspidi vahetas Pussy Riot oma aktsioonide formaati, põhitegevuseks sai muusika. Grupi laulud ilmuvad koos videoklippidega. Tolokonnikova esineb seal solisti ja klippide peategelasena. 

USA telesarja "Kaardimaja" ühes episoodis mängis Tolokonnikova iseennast.

Vanglas
-------

2012. aastal sattus Tolokonnikava kohtu alla koos teiste Pussy Rioti liikmetega seoses aktsiooniga "Jumalaema, aja Putin minema". Ta mõisteti süüdi ning saadeti kaheks aastaks vanglasse. Hiljem ta jutustas, et vanglas olid kohutavad tingimused: kõik töötasid 14–16 tundi päevas, neid, kellel polnud selleks jõudu, piinati ja vägistati. Nendel polnud puhkepäevi ja ravimeid, mõned neidudest teadsid, et surevad vanglas ilma arstiabita.

Tolokonnikova edastas oma mehe abiga ajakirjandusele kirja, kus rääkis olukorrast vanglas ja sellest, et alustab näljastreiki selleks, et parandataks vangistuse tingimusi. Ta lõpetas streigi pärast vangla vahetamise luba, kuid midagi ei toimunud ja Tolokonnikova jätkas streiki. Vanglakaristuse lõppu ootas ta vangla haiglas. 

Tolokonnikova amnesteeriti 2013. aastal.

Pärast vabastamist
------------------

Pärast vabastamist algatasid Tolokonnikova ja Aljohhina meediaprojekti Mediazona ning asutasid organisatsiooni, mis kaitseb vangide õigusi ("Зона права"). 

Tolokonnikova jätkas tegutsemist Pussy Rioti liikme ja solistina.

Aktsioonid
----------

2008. aastal osales Tolokonnikova Voina koosseisus aktsioonis "Ебись за наследника Медвежонка", mis toimus Moskva Bioloogia muuseumis ja oli mõeldud poliitilise protestina Venemaa presidendivalimistele. Ta oli üheksandat kuud rase. Aktsioonis osales viis paari ühises orgias ning kaks inimest hoidis plakatit loosungiga "Ебись за наследника Медвежонка". Hiljem ütles Tolokonnikova, et vaatamata sellele, et ta ei kordaks niisugust aktsiooni, ei kahetse ta sellel üritusel osalemist. Tema arvates oli see kaasaegse kunsti ilming. 

2010. aastal osales Tolokonnikova aktsioonis Himinski metsa kaitseks. Konflikt oli seotud sellega, et Venemaa Föderatsiooni transpordiministeerium plaanis ehitada Moskva – Peterburi kiirteed läbi Himinski metsa. Kuid see mets oli riigi kaitse all ja selle raiumine oli ebaseaduslik. 2014. aasta lõpus kiirtee ikkagi avati.

Voina koosseisus osales Tolokonnikova 2011. aasta geiparaadil, mis ei olnud kooskõlastatud Moskva linnavalitsusega.

Samal aastal esines ta laval massimiitingul Bolotnaja väljakul kui LGBT+ ja feminismi esindaja.

2011. aastal asutas ta *punk-rock*'i grupi Pussy Riot ning 2012. aastal toimus aktsioon "Jumalaema, aja Putin minema".

Pärast vanglast vabanemist proovis Pussy Riot korraldada ka teisi aktsioone, kuid need ebaõnnestusid. Hiljem otsustasid nad kirjutada laule ja teha videoklippe poliitilistel ja feministlikel teemadel. Kõige tuntumaks sai laul "Chaika" (2016), mis on pühendatud Venemaa prokurörile Tšaikale, tema perele ja Korruptsioonivastase Võitluse Fondi juurdlusele. Hiljem ilmusid ka klipid "Straight Outta Vagina" (2016), "Organs" (2016), "Make America Great Again" (2016) (kõik kolm ilmusid kolme päeva jooksul) ja "Police State" (2017).

Viited
------

1. ↑  "Pussy Riot Феминистская панк-группа". Vaadatud 28.11.2017.
2. ↑  Miriam Elder (8.08.2012). "Pussy Riot profile: Nadezhda Tolokonnikova". Vaadatud 28.11.2012.
3. ↑  ""Зона права" veebilehekülg". Originaali arhiivikoopia seisuga 28.11.2017. Vaadatud 28.11.2017.
4. ↑  "Панк-узники совести". *Газета.ru*. 04.04.2012. Vaadatud 28.11.2017.
5. ↑  "Voina fucks for the heir Puppy Bear". *LiveLeak*. 02.03.2008. Vaadatud 28.11.2017.
6. ↑  snegff. "Voina Scandal on Exposition 2009". *Vimeo*. Vaadatud 28.11.2017.
7. ↑  "Прокуратура проверит акцию арт-группы "Война" в Биологическом музее". *Грани.Ру*. 24.10.2008. Vaadatud 10.12.2017.
8. ↑  "President Toomas Hendrik Ilves viitas Pussy Rioti otsusele kui tänapäeva nõiajahile?". *Delfi*. 17.08.2012. Vaadatud 28.11.2017.
9. ↑  Stanislav Nikitenko (23.12.2013). "«Мое освобождение – показуха». Надежда Толоконникова о прошедшей амнистии". *Аргументы и Факты*. Vaadatud 28.11.2017.
10. ↑  "Pussy Riot 'Whipped' By Cossacks Patrolling Sochi Winter Olympics". *Sky News*. 19.02.2014. Vaadatud 28.11.217. `{{netiviide}}`: kontrolli kuupäeva väärtust: `|Kasutatud=` (juhend)
11. ↑  "Nadya of Pussy Riot on Her Time In Prison". *Beats 1 Radio*. 10.11.2016. Vaadatud 28.11.2017.
12. ↑  "Pussy Rioti liige viidi haiglasse". *Delfi*. 01.02.2013. Vaadatud 28.11.2017.
13. ↑  "Tolokonnikova sai väikese võidu". *Õhtuleht*. 19.10.2013. Vaadatud 28.11.2017.
14. ↑  "Толоконникова возобновила голодовку". *Lenta.ru*. 18.10.2013. Vaadatud 28.11.2017.
15. ↑  "Алехина и Толоконникова встретились в Красноярске". *BBC Russian Service*. 24.12.2013. Vaadatud 28.11.2017.
16. ↑  Александр Горшковецкий (25.04.2012). "Толоконникова и ее преступления!!!". Vaadatud 10.12.2017.
17. ↑  Дарья Полыгаева (21.08.2015). "Пять лет спустя: Защитники Химкинского леса — о скоростной трассе Москва — Санкт-Петербург". *The Village*. Vaadatud 28.11.2017.
18. ↑  wearepussyriot (03.02.2016). "Pussy Riot - CHAIKA". Vaadatud 28.11.2017.
19. ↑  Алексей Навальный (01.12.2015). "«Чайка». Фильм Фонда борьбы с коррупцией". Vaadatud 28.11.2017.
20. ↑  wearepussyriot (25.10.2016). "Pussy Riot - Straight Outta Vagina (feat. Desi Mo & Leikeli47)". Vaadatud 28.11.2017.
21. ↑  wearepussyriot (26.10.2016). "Pussy Riot - Organs". Vaadatud 28.11.2017.
22. ↑  wearepussyriot (27.10.2016). "Pussy Riot - Make America Great Again". Vaadatud 28.11.2017.
23. ↑  wearepussyriot (8.11.2017). "Pussy Riot - Police State". Vaadatud 28.11.2017.